
REFERAT

Privind modificarea art. 1 din HCL nr.479/31.10.2006  privind acordarea ajutoarelor pentru încălzirea locuinţei cu energie termică furnizată în sistem centralizat

Prin acordarea de către Consiliul local a ajutoarelor pentru încălzirea locuinţei cu energie termică furnizată în sistem centralizat, pe lângă cele acordate de Guvern în temeiul OUG nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, modificată, s-a urmărit adaptarea sistemului de ajutorare la realităţile municipiului Timişoara, în vederea acordării unui sprijin real mai ales persoanelor cu venituri mici.
La data înaintării proiectului de hotărâre privind acordarea ajutoarelor pentru încălzirea locuinţei cu energie termică furnizată în sistem centralizat, în vederea corelării prevederilor hotărârii care urma să fie adoptată pe plan local cu prevederile OUG nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, modificată, şi atingerii scopului propus, cea mai bună soluţie a fost considerată compensarea procentuala cu 10% a valorii efective a consumului de energie termica furnizata în sistem centralizat, aşa cum a fost prevăzut la art.1 din HCL nr.479/31.10.2006, pentru persoanele care realizează venituri de până la 500 lei.
Însă, în urma adoptării HCL nr.479/31.10.2006, ne-a fost comunicată prin fax adresa Ministerului Administraţiei şi Internelor – Direcţia Generală Servicii de Interes General şi Parteneriat cu Asociaţiile Aleşilor Locali înaintată Federaţiei Asociaţiilor de Locatari Timişoara, anexată prezentei, care permite o interpretare extensivă a prevederilor OUG nr.57/2006.

În acest context, Consiliul Local al municipiului Timişoara a hotărât adăugarea a încă două tranşe de venit care urmează să fie luate în considerare la acordarea ajutorului pentru încălzire, respectiv 500,01 – 600,00 şi 600,01 – 700,00, precum şi acordarea diferenţiată a ajutorului de încălzire pentru persoanele care locuiesc în condominii. 
În această situaţie însă, o persoană care are un venit de sub 125 lei şi o persoană care are un venit de 700 lei, la un consum efectiv de energie termică, în conformitate cu prevederile art.1 din HCL nr.479/31.10.2003 beneficiază de ajutor de încălzire în acelaşi cuantum, situaţie care este inechitabilă, ca urmare, se impune modificarea hotărârii prin care s-a probat acordarea ajutoarelor pentru încălzirea locuinţei cu energie termică, pentru a răspunde nevoilor reale ale cetăţenilor.
Având în vedere cele prezentate mai sus,
PROPUNEM:

1.  Modificarea art.1 din HCL nr.479/31.10.2006  privind acordarea ajutoarelor pentru încălzirea locuinţei cu energie termică furnizată în sistem centralizat, astfel:

„Se aproba suplimentarea din bugetul local, a ajutoarelor pentru încălzirea locuinţei peste cele stabilite prin Ordonanţa de Urgenta a Guvernului  nr.57/2006, în conformitate cu anexa nr.1, care face parte integrantă din prezenta hotărâre”.
2. Renumerotarea anexelor care fac parte integrantă din HCL nr.479/31.10.2006, astfel:
- Anexa nr.1 devine anexa nr.2

- Anexa nr.2 devine anexa nr.3

3. Celelalte prevederi rămân nemodificate.

